P. Prokopovič, minister dopravy, pôšt a telekomunikácií SR: (2004-03-03):
Beriem to skutočne, musím na úvod povedať, že beriem to ako klasické vystúpenie opozičných poslancov, ktorí asi, vyplýva to z toho, že sú opoziční poslanci, že musia nesúhlasiť so všetkým, čo predloží koaličná vláda, pretože v tých argumentoch, ktoré tu boli, okrem toho „strachu“ z možnej privatizácie som nepočul jeden jediný argument k vecnej stránke tohto zákona, k vecnej stránke, teda k transformácii štátneho podniku na štátnu akciovú spoločnosť. To chcem zdôrazniť. Všetky ostatné veci, ktoré tu boli povedané, sú vecného charakteru, je možné o nich debatovať v druhom čítaní, je možné aj možno zlepšiť tento zákon, ale nie sú to vecné veci, ktoré by bránili alebo ktoré by boli proti posunutiu tohto zákona do druhého čítania, proti jeho schváleniu. Ale len niekoľko poznámok. Pán kolega Jasovský povedal trošku úsmevne, ja to aj takto beriem, že o chvíľu nebudem minister, lebo nebudem mať čo predávať, železnice údajne predávame, tak asi má lepšie informácie ako ja, pretože viem, že Železnice Slovenskej republiky nemôžu byť predané, to je infraštruktúra, ktorú bude mať podnik Železníc Slovenskej republiky stále. Čo sa týka Železničnej spoločnosti, pripravujeme rôzne varianty, analyzujeme, máme poradenskú firmu, ktorá nám analyzuje, aký chod Železničnej spoločnosti, ktorá zabezpečuje osobnú a nákladnú dopravu, bude najlepší. Či chceme, aby sme z peňazí daňových poplatníkov stále dotovali dopravu, stále tam vrážali len preto, aby sme mali akciovú spoločnosť so 100-percentnou účasťou štátu a aby sme tam stále len pumpovali peniaze? Čo sa týka diaľnic, myslím si, že model, ktorý bol schválený vo vláde a podľa ktorého postupujeme, značne urýchli výstavbu diaľnic. Podľa modelu, ktorý tu bol doteraz a týka sa to aj predchádzajúcej vlády, ktorá tu predtým bola, pred rokom 1998, by sme diaľnice ukončili v roku 2017. My ich chceme ukončiť do roku 2009, maximálne 2010. Je to chyba? Je to dôvod na kritiku? Takže vyčkajme si trošku na dosah tých opatrení, nekritizujme niečo len preto, že sa to robí ináč, ako sa to robilo za nás. A čo sa týka pošty, no, hovoril som už pred chvíľou, že niekto sa tu hrá aj na jasnovidcov, vy už teraz viete, že sa ide privatizovať, a ja o tom neviem. Viem o tom, že ideme transformovať, viem o tom, že sú rôzne formy vo svete. A ak už niekto vie, tak čosi za tým potom aj z jeho strany musí byť. Chcem ešte podotknúť, to nie je zákon o privatizácii, to je zákon o transformácii. Uznesenie vlády, ktorým sa rozpracúva programové vyhlásenie vlády, mi ukladá postupne štátne podniky transformovať na obchodné spoločnosti, čiže ja nič iné nerobím, len plním toto uznesenie. Ešte jednu takú poznámku k tomu, čo hovoril pán Vážny. Nie je problém znížiť počet pracovníkov, nie je problém redukovať počet stredísk – no je to problém. Vy hovoríte, že nie je problém takýmto spôsobom dostávať sa k zisku v podniku, vieme, že pošta bola stratová, teraz posledné dva roky sa dostáva do modrých čísiel, no je to problém, pán poslanec. Je to problém odvahy aj toho vrchného manažéra zistiť, kde tie rezervy v pošte sú, zistiť, prečo tá strata bola, to je aj problém zníženia počtu pracovníkov, aj problém redukcie, možno počtu stredísk a podobne. Takže beriem aj túto diskusiu, ktorá tu bola, ja ju beriem ako akčnú, beriem ju ako progresívnu, pretože som presvedčený, že po posunutí zákona do druhého čítania budeme mať dostatok času aj v komisii pri výbore pre hospodárstvo, aj priamo vo výbore, aj spolu s obidvomi pánmi poslancami, ktorí diskutovali, prejsť tento zákon z vecnej stránky a prípadne urobiť takú podobu, aby bol čo najoptimálnejší. Ďakujem pekne.